དཀར་མཛེས་ཉག་རོང་རྫོང་མཚོ་ཁ་ཨརྱ་གླིང་དགོན་པའི་དགུང་གྲངས་༡༨་ལ་ཕེབས་པའི་སྐུ་ཞབས་སྐལ་བཟང་དབང་འདུས་ལགས་ཀྱིས་ཉེ་ཆར་བོད་དོན་ཆེད་དུ་རང་ལུས་མེ་བསྲེག་བཏང་ནས་འདས་གྲོངས་སུ་ཕྱིན་ཡོད་པ་དང་།རྒྱ་ནག་གཞུང་གི་འབྲེལ་ཡོད་ཚན་པས།ཁོང་གི་ནང་མིར་བཙན་དབང་གི་སྒོ་ནས་སྐལ་བཟང་དབང་འདུས་ལགས་ཁང་པ་མེ་སྐྱོན་ཤོར་བའི་ནང་འདས་གྲོངས་སུ་ཕྱིན་པའི་སྐོར་ཤོད་དགོས་པའི་སྡིགས་ར་སྐུལ་བ་མ་ཟད་།ཉག་རོང་རྫོང་གི་ས་གནས་བོད་མི་རྣམས་ཀྱང་སྐུ་ཞབས་སྐལ་བཟང་དབང་འདུས་ལགས་ཀྱི་ནང་དུ་སེམས་གསོ་དང་མྱ་ངན་ཞུ་བར་ཡང་མ་བཏང་བར་བཀག་འགོག་བྱས་ཏེ་།གལ་ཏེ་འགྲོ་མཁན་བྱུང་ཚེ་ཉེས་ཆད་གཏོང་རྒྱུའམ་ཡང་ན་འཛིན་བཟུང་བྱ་རྒྱུའི་འཇིགས་སྐུལ་བྱས་པའི་གནས་ཚུལ་བྱུང་ཡོད་པའི་སྐོར་བཀོད་ཡོད་པ་རེད།